*D 2310 Komite for klubb- og medlemsutvikling anbefaler dette:*

# Fadderveiledning - ansvar for faddere til nye medlemmer i ORK

Denne fadderveiledningen skal være til hjelp i rekrutteringsfasen og oppfølgingen av nye medlemmer. Den er utarbeidet av Vennskap- og Fadderkomiteen og bygger på erfaringer og tidligere veiledning.

## 2. Hva er en fadder?

Alle medlemmer kan foreslå nye kandidater til medlemskap. Som forslagsstiller til potensielle nye medlemmer i Oslo Rotary Klubb, har du et ansvar for enten selv å være fadder, eller sørge for at vedkommende får en fadder i klubben som kan bidra og følge opp - hvis kandidaten tas opp som medlem. Fadderskapet varer så lenge begge er medlemmer. (Det utnevnes ikke ny fadder, hvis en fadder slutter i klubben.)

Som fadder har du et overordnet mål:
*Å bidra til at det nye medlemmet trives i klubben og motivere til engasjement og utvikling.*

## 3. Opptaksfasen

Kandidaten bør etter din mening egne seg godt til å bli et aktivt medlem av klubben, ha glede av nettverket og identifisere seg med hva Rotary står for og være interessert i å utforske hva det kan gi å være medlem av klubben og organisasjonen. Det er viktig at du ikke gir vedkommende noe forhåndsløfte om å bli medlem. Klubbens vedtekter pkt. 9 regulerer Valg av medlemmer og tidsfrister ifm. opptaket. Her gjengis det overordnede målet i pkt. 9.1

9.1 Aktive medlemmer
*ORK sitt hovedfokus for opptak av nye medlemmer, er at kandidatene er yrkesaktive under 60 år. Ekstraordinær vurdering kan gjøres av kandidater over 60 år under forutsetning av at kandidaten gir merverdi for klubben og helst er yrkesaktiv ved opptak. Det settes en overordnet begrensning om en andel på max. 25% for medlemmer over 60 år, pr. opptak.*

Ditt forslag til nytt medlem sendes på fastsatt skjema og sendes styret via klubbsekretæren. Involver gjerne leder av Medlemskomiteen tidlig. Kandidaten skal delta som gjest minst tre ganger før han/hun opptas som medlem og på den måten bli kjent med klubben. Det skal oppgis 2 referanser i klubben som enten kjenner til kandidaten fra før, eller får anledning til å bli kjent ifm. besøkene i klubbmøtene.

Selve opptaket skjer i et klubbmøte med faddere tilstede (evt. settefadder) og faddere deltar også i bli-kjent aktiviteter (Get-together). Etter opptaket har du et ekstra ansvar for at medlemmet føler seg velkommen og hjemme i klubbmiljøet. Introduser ditt «fadderbarn» til andre i klubben og tips gjerne om medlemmer med lignende fagfelt eller interesser.

Forbered nye medlemmer på at ORK er en stor klubb og det tar tid å bli kjent. Alle har vært nye en gang.

## 4. Hva skal det informeres om?

Bistå slik at kandidaten får god innføring om Oslo Rotary Klubb og om Rotary generelt. Det bør orienteres om Rotarys organisering, rotasjonsprinsippet, klassifikasjoner, klubbmøtene og komitéarbeidet. Ta en prat om forventninger – begge veier. Det er ikke møteplikt i Rotary lenger, men klubben registrerer likevel fremmøte. Samtidig er det forståelse for at travle yrkesaktive i perioder ikke kan være like aktive. Orienter om medlemskontingent.

Fortell om Rotarys motto *"Service above self",* vårt formål om å gagne andre, vårt etiske ståsted og 4-spørsmålsprøven,vår humanitære innsats og Rotarys fokusområder. Men også om yrkesnettverket og den globale møteretten i alle klubber og muligheten for å løfte egnede prosjekter inn i et veldrevet og svært anerkjent fond; The Rotary Foundation. Bruk anledningen til å friske opp hva RI gjør og utforsk RIs nettsider og andre digitale plattformer.

## 5. Oppfølgingsfasen

Den første tiden er viktig, så hold kontakten! Involvering gir tilknytning og trivsel. Følg opp om «fadderbarnet» trives i klubben, om vi som klubb involverer og ser de nye på en god måte. Prøv å avdekke om forventninger innfris? Alle nye rotarianere skal holde et 15 min. ego-/ yrkesforedrag der klubben lærer medlemmet bedre å kjenne, både yrkesmessig og privat, så bidra gjerne til at det skjer forholdsvis raskt.

Andre tips;

* Vis hvor ORK og RI er synlige i sosiale medier
* Hjelp til med innlogging til medlemssidene og My Rotary og Workplace.
* Vis hvilke nyttige App’er som finnes
* Fortsett å introdusere det nye medlemmet for andre medlemmer
* Gjør avtale om å delta sammen på noen klubbmøter
* Bli gjerne med på arrangementer som Distriktskonferansen eller Inter-City møter
* Evt. besøk en annen klubb sammen
* Oppfordre til å delta på sosiale sammenkomster i klubben.

Nye medlemmer er viktige for klubben. Som fadder er du den beste støttespilleren for nye medlemmer.

Lykke til!